《春日杂兴十五首 其十》
宋代·华镇

晴春厌密处，驾言出林坰。舍车步蘅皋，缓带遵兰汀。

长林合葱茜，绿阴透虚明。上有迁谷莺，下闻求友声。

风和簧舌稳，薄暮耳犹倾。归辀俯俄景，脩路尚安行。

华铺闭深院，嘉树列前庭。高梧荫绮窗，媚柳拂朱甍。

安得谷中侣，晨昏此飞鸣。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。